Papersnake/gushiwen huggingface dataset:
送崔判官使太原
武元衡（唐代）

劳君车马此逡巡，我与刘君本世亲。两地山河分节制，

十年京洛共风尘。笙歌几处胡天月，罗绮长留蜀国春。

报主由来须尽敌，相期万里宝刀新。
示子聿
陆游（宋代）

儒林早岁窃虚名，白首何曾负短檠。
堪叹一衰今至此，梦回闻汝读书声。
与梁同庵王说作夜坐风幡堂
释函是（明代）

中夏坐宜夜，夜深鸟不啼。相看今古尽，无语是非齐。

殿迥薰风细，楼高云气低。等閒过一夕，险韵漫分题。
题廖生卷幅
何吾驺（明代）

生本罗浮山下住，会得真仙道德经。不用丹砂誇住世，居然云上到三清。

试过日边访仙侣，金马门前诧岁星。
秋江晚归
祝悦霖（清代）

日隐疏林暗，空江生暮寒。橹摇蘋破绿，枫落水流丹。

砧杵声声急，炊烟处处攒。遥怜小儿女，几度候门看。
海棠春
汪玉轸（清代）

无端一夜东风骤。便吹得、杏花消瘦。待等小桃红，是晚春时候。

惜花心事花知否。看镜里、双眉长皱。花信一番番，只芳年难又。
卧龙之游钱通守得江字不及赋诗已解维矣熹用其韵纪事以赠并附卷末
朱熹（宋代）

君行安所适，冲风溯涛江。传闻阆州好，未见心已降。

邀君康山游，听此巨壑淙。班坐酌溪石，幽寻憩云窗。

劝君尽此杯，锦帆已稠杠。明年傥来东，鸣铙建高幢。

访我深涧底，晤言绝纷咙。城南且细说，慰我心悾悾。
东山八景并序 其一 水帘亭
刘玘（明代）

清泠一派出岩阿，玉碎珠联洒薜萝。云母屏前涵碧露，水晶宫里荡银河。

流觞曲水相环映，鳞瓦华榱起郁嵯。自是沧浪最清澈，四时长听濯缨歌。
又借前韵为攀别之作
韦骧（宋代）

紫诏催还二月天，清台颁历涉三年。高文昔冠群儒首，异政今为两蜀传。

此日旌旄度危栈，何时舟楫济长川。笳铙渐远劳瞻望，犹想飞花傍祖筵。
庆南楼居士 其三
周应合（宋代）

南极垣头现一星，辉光特著老人名。不随东壁西庚照，要对南楼夜夜明。
江上阻兵
陈至言（清代）

闻道胥江口，黄巾未解兵。春沙晴洗马，烽火夜连营。

羽信惊帆影，乡心乱角声。请缨系南越，无路痛书生。
代范景山和弟观韵
陈著（宋代）

厦倾不不支，鼎重足先折。
关张不终身，仪秦亦无舌。
儿嬉栅关不，文具锁江铁。
生灵痛何辜，宇宙半流血。
山中如□□，翁媪自怡悦。
问我何为来，留我共朝啜。
抵掌告时艰，低头听我说。
我家住平原，百年三族合。
诗书声相闻，伏腊□为活。
一朝北军飞，连甍归焰烈。
惊奔忘险远，妻孥手扶接。
岂料哭穷途，忽与亲知接。
患难相劳苦，杯酒□□浃。
出山未有期，草庐倘同结。
词变 赤枣子 其一 变渔父
丁澎（清代）

霜初捣，泪双垂。暗伤鸾镜换妆时。长秋闭月花楼小，黄叶枫庭空雁归。
菩萨蛮
赵善扛（宋代）

玉关芳草黏天碧。春风万里思行客。骑马向风嘶。道归犹未归。
行云新有雁。望眼愁边断。膏沐为谁容。倚楼烟雨中。
偶成
陈著（宋代）

乌飞兔走傲昆仑，人世浮浮托命根。
梅竹仅留三亩宅，桑麻方见万枝孙。
云相迎送话诗客，风自闭开无事门。
适意手攀檐外柳，旁观抚掌笑游魂。
丁酉生日二首
方回（元代）

今年五月冷非常，拥袖无聊一老尫。
应俗但宜司马好，全生不必次公狂。
绛人甲子差相近，皇考庚寅暗自伤。
病酒客楼听泥屐，愁边更用雨淋浪。
读西京杂记十三首次渊明读山海经韵 其八
李彭（宋代）

子云识奇字，辨舌非所长。有宅才一区，安贫固其常。

深沉草玄腹，如裹万里粮。苦心梦吐凤，流传今未央。
战城南
李白（唐代）

去年战，桑干源，今年战，葱河道。
洗兵条支海上波，放马天山雪中草。
万里长征战，三军尽衰老。
匈奴以杀戮为耕作，古来唯见白骨黄沙田。
秦家筑城避胡处，汉家还有烽火燃。
烽火燃不息，征战无已时。
野战格斗死，败马号鸣向天悲。
乌鸢啄人肠，衔飞上挂枯树枝。
士卒涂草莽，将军空尔为。
乃知兵者是凶器，圣人不得已而用之。
奉和袭美太湖诗二十首。太湖石
陆龟蒙（唐代）

他山岂无石，厥状皆可荐。端然遇良工，坐使天质变。

或裁基栋宇，礧砢成广殿。或剖出温瑜，精光具华瑱。

或将破仇敌，百炮资苦战。或用镜功名，万古如会面。

今之洞庭者，一以非此选。槎牙真不才，反作天下彦。

所奇者嵌崆，所尚者葱蒨.旁穿参洞穴，内窍均环钏。

刻削九琳窗，玲珑五明扇。新雕碧霞段，旋破秋天片。

无力置池塘，临风只流眄。
别里中诸友
文天祥（宋代）

青山重回首，风雨暗啼猿。
杨柳溪头钓，梅花石上尊。
故人无复见，烈士尚谁言。
长有归来梦，衣冠满故园。
宫词
王仲修（宋代）

重城放钥玉签疏，四百银袍拜殿除。
白日禹门三级浪，一声雷雨花鲲鱼。
山斋观物
舒岳祥（宋代）

自古诗人皆格物，山斋观物意如何。
额涂金粉蜂归穴，腹吐银丝蟢布罗。
鸡母载雏行啄黍，雀群欺燕坐争窠。
纷纷扰扰为形役，閒补涪翁演雅歌。
病属徐公子携具过访
皇甫汸（明代）

端居抱忧疾，自愧损春心。绝客来相问，劳君独见寻。

酒肴逢好事，山水待知音。为驻王孙驾，门前芳草深。
赠念经僧
周朴（唐代）

庵前古折碑，夜静念经时。月皎海霞散，露浓山草垂。

鬼闻抛故冢，禽听离寒枝。想得天花坠，馨香拂白眉。
山居三首
廖行之（宋代）

暖地池塘早绿，春和笋蕨先肥。
惯作田家活计，懒随廛市关机。
访黄农部不遇有作
郑景云（清代）

旅馆沈吟久，閒探高士扉。园童迎客拜，庭鹤向空飞。

采药知何处，停云尚不归。松间怊怅立，无语对斜晖。
雉场歌
温庭筠（唐代）

茭叶萋萋接烟曙，鸡鸣埭上梨花露。彩仗锵锵已合围，

绣翎白花遥相妒。雕尾扇张金缕高，碎铃素拂骊驹豪。

绿场红迹未相接，箭发铜牙伤彩毛。麦陇桑阴小山晚，

六虬归去凝笳远。城头却望几含情，青亩春芜连石苑。
若虚夜馈瓶枣叠前韵
李东阳（明代）

异代神仙事不赊，如瓶丹枣胜如瓜。多情馈客诗兼远，急脚携筐步半斜。

内苑不劳方朔射，西邻还切少陵家。白头正有分甘兴，先向高堂一荐茶。
读东坡和陶影答形
杨时（宋代）

君如烟上火，火尽君乃别。
我如镜中像，镜坏我不灭。
至后
杜甫（唐代）

冬至至后日初长，远在剑南思洛阳。
青袍白马有何意，金谷铜驼非故乡。
梅花欲开不自觉，棣萼一别永相望。
愁极本凭诗遣兴，诗成吟咏转凄凉。
槐
苏轼（宋代）

采撷殊未厌，忽然已成阴。
蝉鸣看不见，鹤立赴还深。
残菊
陆游（宋代）

残菊一枝香未残，夜窗拈起百回看。
过时只恐难相笑，我是三朝旧史官。
东村
陆游（宋代）

信脚村墟路，归来日未西。
波清鱼队密，风小鹊巢低。
白水初平岸，青芜亦遍犁。
市垆多美酒，饮具不须齐。
春日陪崔谏议樱桃园宴
皮日休（唐代）

万树香飘水麝风，蜡熏花雪尽成红。

夜深欢态状不得，醉客图开明月中。
偈颂一百零三首 其三十五
释月涧（宋代）

鸟鸣芳树，蛙闹葑池。最亲最切，总为提持。不如三更枝上，一声声是杜鹃啼。
寄黄子耕
赵蕃（宋代）

谁能一枉林间寺，君独屡过湖上村。
先世文章出遗逸，当家句法有渊源。
平生所识盖无几，盛意若何如见存。
元佑兰台妙人物，我今寂寞愧诸孙。
赋壁煤
刘崧（元代）

窗下煮茶久，烟煤半壁生。君看太玄者，此岂一朝成。

光可敌玈玉，坚疑铸铁城。未黔嗟孔突，恋恋愧吾情。
寄赵梅州
杨应登（宋代）

江城雁叫天如水，寒色苍苍草木死。哀歌未断月东出，有才无命可流涕。

今我不乐思梅州，束带深衣百僚底。天下规矩见卓绝，龙章麟角诸公子。

白头时节得蛮府，归来闭门呼不起。惆怅平生狗马病，风后力牧长已矣。

为公问酒日日酤，薰天富贵忧患始。
点绛唇 其六
廖行之（宋代）

玳席华筵，嘉宾环集三千履。兰膏芬芷。一簇红莲里。

花覆玉郎，苒苒青衫美。咸倾企。小登科第。有底新桃李。
菩萨蛮（江干）
王炎（宋代）

远风江急潮来晚。晚来潮急江风远。横岸断山青。青山断岸横。

寄书无雁系。系雁无书寄。归梦只江西。西江只梦归。
大醉示洪七峰
沈光文（清代）

今日蠢休文，大不合时宜。只知作桀犬，降表竟莫为。

蹈海苦不死，患难徒相随。信友本事亲，绝裾悔难追。

家亦有薄田，弃之来受饥。何敢与人争，志气似难隳。

天水有名臣，北海使节持。厥孙居此地，坚操更标奇。

我欣与之交，廿六载于兹。兔园谁赋雪，平原会可期。

欲学樊将军，卮酒安足辞。浮白笑难老，醉言自觉痴。

问途已若此，且读谷风诗。
铜岭战场
卢祥（明代）

北风万里扬胡沙，将军奋起勤王家。军门一呼天地动，义士响王多如麻。

胡兵屯云遏南境，将军索战登铜岭。寸兵誓断敌人头，尺组拟系单于颈。

两兵交锋日光薄，北风不劲南风恶。将军壮气冲牛斗，倏见旄头马前落。

腥膻迅扫南海清，翠华竟去无回旌。遂令壮士有遗恨，千载犹闻战鼓声。
和京江相国西郊偕行原韵
李光地（清代）

长信晓钟稀，白露涂寒楚。百执起居罢，归蹄乱禾黍。

裴公未绿野，即辰欢啸侣。池荷明夏残，河杨结风绪。

谁忝京洛行，追陪惭马吕。提拂念衾裯，倾输忘龃龉。

席地醉香醪，从庖纷菜茹。亮节当朝钦，高标暇日举。

芳音难属和，循诵祇含咀。
送喻志夫登第西归
员兴宗（宋代）

羡翁诗礼饱丘园，况有诸孙名义传。得雨蛟龙势逐逐，接翰凫凤声联联。

灵明入地含一笑，痴客问天今九年。合沓高名吉人后，会题影响叠前篇。
和原父扬州六题·时会堂二首之一}
欧阳修（宋代）

积雪犹封蒙顶树，惊雷未发建溪春。
中州地暖萌芽早，入贡宜先百物新。
印秀才至舒州见寻，别后寄诗依韵和
徐铉（宋代）

羁游白社身虽屈，高步辞场道不卑。投分共为知我者，

相寻多愧谪居时。离怀耿耿年来梦，厚意勤勤别后诗。

今日溪边正相忆，雪晴山秀柳丝垂。
闻张饶县有诗次韵
韩淲（宋代）

绝俗寻幽岂好奇，章泉不信更何之。仁贤固曰能亲炙，交伴要之岂诡随。

去泊玉田虽宿雨，回程冷水喜晴飔。那知更著张饶县，风雅还吟五字诗。
端午帖子·太上皇后阁
周必大（宋代）

令节仍丰岁，宫闱乐事全。
千祥并万寿，善颂入薰弦。
种瓠二首 其二
范梈（元代）

嘉瓠吾所爱，孤高更可人。不虚种植意，终系发生神。

有叶诚藏用，无容岂识真。明年应见汝，众子亦轮囷。
旅中过重阳
朱庆馀（唐代）

一岁重阳至，羁游在异乡。登高思旧友，满目是穷荒。

草际飞云片，天涯落雁行。故山篱畔菊，今日为谁黄。
黄与东新筑
韩上桂（明代）

新开堂构近城东，短桷疏楹太古风。郭内恍含丘野趣，宅边遥结桂林丛。

如藏邺架签休着，若仿玄经易可通。为报春来双白燕，依栖应许傍帘栊。
送张隆父还闽
郝文珠（明代）

一曲春风酒一卮，渡头杨柳不开眉。
从今海路三千里，有梦为云到也迟。
白云杂咏
崔一鸣（明代）

日夕寒烟生，鸣蛩响衰草。古道无人行，空山白云老。
禅人写真求赞 其六十九
释正觉（宋代）

看看静，见其端。星河斗湿，月窟蟾寒。体无棱缝，用绝痕瘢。

不须喝彩还赢也，已见双双六在盘。
即事
陆游（宋代）

塈壁编茅养病翁，五更拥褐听霜风。
老鸡栖冷啼偏早，宿火灰深拨更红。
知我向来惟断简，会心终竟在孤篷。
东归已卖腰间剑，鲁叟从今不讳穷。
资福寺
黄荐可（宋代）

一径崎岖步翠微，乱山深处掩柴扉。烟萝密锁人家少，碎石崚嶒马足稀。

泉跳浮沤员复散，人生幻梦是还非。何时识此林泉趣，饱饭参禅向上机。
阮郎归
黄庭坚（宋代）

黔中桃李可寻芳。摘茶人自忙。月团犀腌斗圆方。研膏入焙香。

青箬裹，绛纱囊。品高闻外江。酒阑传碗舞红裳。都濡春味长。
句 其十六
刘攽（宋代）

炎日似流金，火云如匹绛。
洒扫无碍室
虞俦（宋代）

太息仙翁了俗缘，竹轩初日似当年。不禁路冻新霜滑，一诵遗诗一黯然。
游湖头观桃花行数里弥望不绝有僧新开兰若于万花之中 其二
王庭圭（宋代）

城内僧来城外住，寺边花隔寺中篱。花开花落春如许，宴坐深房总不知。
送人移知贺州
曾巩（宋代）

溪石胶船秋濑微，南山巉空势峨巍。
风露气严花草腓，天色漻漻初雁飞。
君子往守东南圻，旟旟彩错如翔翚。
象茜照地荣笏衣，先后隶从何颀颀。
初君治县参德威，吾人涵濡乐以肥。
念今夺去失所依，出者遮行居者希。
我思群公坐天围，心与星斗争光辉。
荐贤绌否言无违，迅若发石乘高机。
何此茂器时所稀，噤无一语为发挥。
敢作此什传王畿，旦暮玺书来敕归。
观梅用东坡先生山字州字两绝句韵 其一
张侃（宋代）

冬深水涸未潺潺，数萼梅依翠竹间。待折归来占清赏，不须移近小屏山。
橘园小隐
章甫（宋代）

小隐亦避世，云深无人至。如何橘园名，至今尚有记。

自是古仙真，千年一刻戏。偶尔露其机，中有化工意。
向伯忝旁午帖赞
岳珂（宋代）

涂水涟漪未改，芗林风月如新。
一纸重观遗迹，百年无复斯人。
春暮思平泉杂咏二十首。书楼晴望
李德裕（唐代）

幽居人世外，久厌市朝喧。苍翠连双阙，微茫认九原。

残红映巩树，斜日照轘辕。薄暮柴扉掩，谁知仲蔚园。
郴江百咏并序·东楼
阮阅（宋代）

危城雉堞对东山，谁创高楼十二栏。
独鹤不来松已老，春风动处日三竿。
次程子英金陵怀古
汪珍（元代）

桃叶桃根乐府词，江南千里旧封畿。黄旗紫盖关兴废，东府西州有是非。

故苑半随秋草没，征帆犹趁暮潮归。宝鞭夺得蛇矛断，梦破重营绕日晖。
狮子柳
韩琦（宋代）

柳出狻猊首，天然瘿赘高。枫瘤嗤鬼伏，松干让龙豪。

根耸伸狞爪，丝轻被毳毛。三眠汉宫树，人状可同褒。
首秋闻雁并怀敦煌知己
佚名（唐代）

戎庭节物由来早，倏忽霜秋被寒草。旅雁噰噰□□□，羁人夜夜心如捣。

与君离别恨经年，何事音书遂黯然。肠断祇今□□□，□知西北泣云烟。
闲居览史
秦系（唐代）

长策胸中不复论，荷衣蓝缕闭柴门。

当时汉祖无三杰，争得咸阳与子孙。
题昭阳草堂手卷为增城县丞谢英赋
孙蕡（明代）

太傅风流一千载，乌衣朱雀今谁在。何时文水见文孙，玉树亭亭继光彩。

茅茨还枕小东山，山下银溪玉作湾。不独澄江静如练，金屏想像如花颜。

陂塘别墅恣情适，荡漾寒波映空碧。隐隐疑闻躐屐声，青青似带罗裙色。

罗裙翠带总相宜，君家兄弟况能诗。细雨蛙声来座席，淡云疏影落涟漪。

南陲作郡无复意，那更旁人知许事。讼庭窄狭临溪水，日倩鸥群伴清致。

清梦迢迢若个边，鸣蜩初变柳盈园。咏歌未必惭康乐，俊秀真堪比惠连。

惠连别来年岁久，梦里知能相见否。且停忆草远生愁，便可巡池酌春酒。

伯仲联翩圭组才，声名远播凤凰台，暂时分手何有哉。

行当连袂赴青琐，莫学柴桑归去来。
颂古七首
释祖璇（宋代）

指出长生地不迷，造成无缝塔巍巍。
大家从此无余事，渴饮饥餐且度时。
颂证道歌·证道歌
释印肃（宋代）

不除妄想不求真，大开宝藏施珠珍。
穷士未谙门外立，黄金窟裹作贫人。
李德修以乌兰河石见示
释德洪（宋代）

乌兰洲塞夏国口，大河天来箭激溜。排空但闻地喘吼，势撞石壁欲穿透。

石坚捍之不肯受，攧雷溅雪喧夜昼。千年石骨亦不朽，碎为青红杂怪丑。

疆埸久空烂甲胄，举觞天子千万寿。李侯横槊千骑后，望云赋诗剑碍肘。

徐涉河流马俯嗅，下马得之等琼玖。万里来归亦何有，出以示我为拊手。

笑君儿嬉忘白首，李侯气如春在柳。大河西虏置怀袖，君徒自珍世不售。

敲门那能易升斗，功名偶然梦岂久。道人乃尔自薄厚，此石笑汝汝惭否。
寄题王公明枢使豫章佚老堂
周必大（宋代）

君不见当年卫武髦且期，尚欲进德形箴规。
又不见潞公堂过九十，精神折冲夸德威。
公今年才六士耳，朱颜绿鬓俨未衰。
便从午桥乐暇佚，宁独不畏二老讥。
恭惟中兴圣明主，焦心劳思抚四夷。
山东河北因戎索，远民日夜思王师。
楼号筹边宜属意，堂名佚老谁敢知。
请赓方叔壮猷雅，第入宣王复古诗。
过岭作
胡仲弓（宋代）

崇冈峻岭欲凌霄，鸟道行边去路遥。
客里恰逢三伏暑，程头方到九秋桥。
不堪流水鸣呜咽，赖有诗篇慰寂寥。
但得此身强健在，任渠皤鬓自萧萧。
宿岳麓寺
李纲（宋代）

岳麓久不到，兵戈浩联绵。及玆再来游，莲宇犹依然。

隔江望城郭，瓦砾稀人烟。十里无草木，髡尽群山颠。

老僧旧相识，为语当时缘。胡骑中宵来，烈火光照天。

杀人知几何，浮尸蔽长川。巨盗继凭据，奸贪争弄权。

诛求到骨髓，荆棘生荒田。兹山二三刹，危甚偶得全。

至今斋厨室，不给粥与饘。步上法华堂，试酌白鹤泉。

泉味俨如昔，松竹自碧鲜。端如君子操，不为治乱愆。

永夜宿虚堂，慷慨不成眠。安得有志士，王道还平平。

太平复旧观，山林寄馀年。
和湘东王阳云楼檐柳诗
萧纲（南北朝）

暧暧阳云台，春柳发新梅。柳枝无极软，春风随意来。

潭沲青帷闭，玲珑朱扇开。佳人有所望，车声非是雷。
送贺秘监归会稽诗
齐光乂（唐代）

晚岁朝真隐，皇情谅不违。辞家五十载，今日复东归。

祖帐临青道，天章降紫微。顾嗟轩冕者，谁与比光辉？
管仲
田实发（清代）

槛车不数尺，乃容天下才。时无鲍叔牙，霸术终焉埋。

射钩弃旧怨，度量何远哉。人生贵知遇，安用悲蒿莱。
偶书
宋祁（宋代）

远作分符守，犹为持橐官。
易漂非待煦，自栗不须寒。
发变他年素，心馀即日丹。
过门休骯脏，逢路定汍澜。
忌刻殊忠告，蘧施足面谩。
直缘蜚语入，正恨饮章难。
坠后仍加石，惊初更避丸。
谗箕元有舌，伪玉嚮无瘢。
任拔终倾藿，虽憎亦佩兰。
陇云平莽莽，林露夜团团。
且欲排孤愤，还应觅暂欢。
两岐行处帢，五盏食时盘。
地善人差逸，天高纲寖宽。
恋轩嗟弃马，巢阁羡归鸾。
楚嶂横朝塞，淮波潄夕滩。
空将西望眼，随日到长安。
重九后访玉台道人
叶菁（明代）

节过重阳兴未阑，杖藜时复叩黄冠。石坛挥麈丹书古，涧树挂黄碧溜寒。

孤鹤似辞缑岭至，片云长与道人看。红尘一望三千顷，九转何因生羽翰。
寄章茂深郎中二首
陈造（宋代）

立谭当日受知深，不待陈情道古今。
高会几陪山简醉，长篇许古爱卿吟。
岁华迁谢心虽在，世路崎岖老不禁。
拟近卞山谋卜築，借公泉水濯尘襟。
元宵煮浮圆子前辈似未尝赋此坐间成四韵
周必大（宋代）

今夕知何夕，团圆事事同。
汤官寻旧味，灶婢诧新功。
星灿乌云里，珠浮浊水中。
岁时编杂咏，附此说家风。
金人捧露盘 卢龙怀古
尤侗（清代）

出神京，临绝塞，是卢龙。想榆关、血战英雄。南山射虎，将军霹雳吼雕弓。

大旗落日，鸣笳起、万马秋风。

问当年，人安在，流水咽，古城空。看雨抛、金锁苔红。

健儿白发，闲驱黄雀野田中。参军岸帻，戍楼上、独数飞鸿。
沁园春（赠陈用明）
陈人杰（宋代）

把酒西湖，花月三年，不见家山。想荆州座上，消磨岁月，唐风集里，收卷波澜。鹤邑朝帆、鲈乡夕棹，来往孤蒲何处间，应思我，似骑驴杜甫，长在长安。

相逢依旧开颜。听玉屑霏霏当暑寒。笑髯生如许，尚夸年少，心忙未了，浪说身闲。尘梦无凭，菟裘堪老，付子声名吾欲还。斜阳外，把平生心事，同倚阑干。
醴泉应制时有禧事青禽白鹤先集庆云甘露降
王称（宋代）

宝筵初建晓苍苍，大驾躬临礼玉皇。白鹤青鸾昭孝感，庆云甘露兆佳祥。

更传圣水符前代，忽讶灵源涌上方。玉窦泛春时脉脉，金罍贮月乍泱泱。

荐来只拟羞萍实，挹处浑疑剖蜜房。玄酒奠坛同莹彻，黄流在斝等芬芳。

漫誇沆瀣移仙掌，迥谢蒲萄入醉乡。琼液久疏神岛沥，瑶池曾引帝台浆。

中元表异还超汉，贞观论功远迈唐。妙绝醍醐班十瑞，嗽馀云母已千霜。

冰壶泻罢同欣忭，天乳沾回等寿康。自愧涓微无补报，祗应上祝紫霞觞。
郡斋戏句
晁说之（宋代）

一夫肆力能排闼，万旅无谋谩仰关。
成败是非今有底，忍将鞭朴作威颜。
黄一翁自郡城回
王炎（宋代）

千金一璧倾秦都，此璞未剖众所疑。
朱丝度曲有山水，袖手不鼓无人知。
黄香裋褐走江汉，失脚未上青云衢。
此客胸中有佳处，笑人论士相目皮。
敂关谒我即辞去，赤霄孔翠不可呼。
江城邂逅共杯酒，麈尾我生綌絺。
步行触热两足茧，别后略无双鲤鱼。
楚山摇落岁又晚，花信首回南北枝。
青灯抽穗由出金粟，喜见间关行李归。
粲然为我启贝齿，我不见如调饥。
挥毫妙入斲轮手，倒囊尽出骊龙珠。
朱朱白白颜色好，春风烂漫催花时。
肯留花底共醉倒，为君春酒满眼酤。
褦襶推之地去，忍使故人天一涯。
摩挲老眼望寥廊，愿见秋鹗凌风飞。
台俗七月十五日为盂兰会至夜分放水灯为纪以诗
熊学鹏（清代）

楚人尚鬼习相仍，高会盂兰放佛灯。释氏金莲三十里，石家银烛百千层。

独醒难挽浮靡俗，空色浑疑清净僧。最怪庄严成劫夺，肉山还有酒如渑。
和左达功
吴芾（宋代）

英豪何事亦颠隮，命分多应与我齐。
尚有他功业在，未应归去把锄犁。
送郑邛叔圭之博罗尉四首 其二
王迈（宋代）

三十年朋友，诗筒几往还。君才游宦海，我正赋囚山。

滩鶒何时下，沙鸥镇日閒。升沉踪迹异，心事却相关。
送乡贡进士钱宗善馀庆吴时纬仲文吴克潜纲赴京会试 其二
陶宗仪（明代）

新水生时一棹轻，吴淞江上雨初晴。会知富贵能相逼，决取科名在此行。

龙虎榜高浓淡墨，凤皇台近古今情。璚林宴后还登览，万国山河共帝京。
阙题
张应申（明代）

静倾山水足清音，一片閒云万里心。拥膝苏门供坐啸，移情东海有鸣琴。

江空野鹤迎风唳，月冷归龙抱石唫。语不惊人真愧我，诸君何以答登临。
积雨
邵柄吉（清代）

苦雨连宵至，朝来没钓沙。随风携破块，和雾暗飞花。

积闷勤开卷，长贫懒问家。苍茫云水外，何处是生涯。
和陶答庞参军六首
苏轼（宋代）

将行复止，眷言孜孜。
苟有於中，倾倒出之。
奕奕千言，粲焉陈诗。
觞行笔落，了不容思。
五台行（咏梁、唐、晋、汉、周）
刘定之（明代）

繁台纥干山头雀冻死，午沟蛇化为龙起。
禅代不侍九锡来，二晋醉投双陆子。
出警入跸东西京，犹上繁台自阅兵。
群姬麀聚那能辩，诸侯麕至谁能争。
天道好还信岂偶，夜环殿柱仍三走。
禄山仰空若猪屠，翟让仆地如牛吼。
愁台庄宗战败登愁台，酒酣四顾悲风来。
野人献雉味徒美，壮士骑马颜如灰。
可怜昔日英雄才，夹河蹀血驰风雷。
胜兵百万使臂指，伶官数十为祸胎。
萧萧落叶墓门棘，独眼龙眠墓中泣。
生儿但作斗鸡豪，琵琶火消髑髅赤。
沙台穹庐拜受白貂裘，身披入洛垂藻旒。
甘呼高鼻胡作父，岂料大目儿为仇。
儿无远略浪战尔，纱帽迎降泪如洗。
总将血属入虏尘，但扬骨灰随汉鬼。
建州耕获风霜寒，犹想沙台射鹿还。
殿前金刀割兔肉，门外雕戈来可汗。
北台白睛黑面沙陀刘，乘时虎视吞九州。
龙床继拱两父子，凤历才逾四春秋。
湘阴登楼求死所，大原建庙依皇祖。
髯王阵败愤世仇，独跨黄骝泣山雨。
归来抚剑自悲歌，无儿送老如愁何。
薛甥继了何甥继，却向北台降宋帝。
铜台铜台建节亦已好，犹爱金门乘羽葆。
尽捐骨肉换尊荣，花项皮枯雀儿老。
瓦棺纸衾瘗姑公，黄旗紫盖从柴宗。
共夸英主开中夏，倏见寡母迁西宫。
当时只有范丞相，惯识征诛与揖让。
九乌迭落须臾间，又扶红日一轮上。
吁嗟
秦镛（明代）

吁嗟此日不再得，今古几人持道脉。先贤讲学旧东林，明府得朋新丽泽。

四子言如万斛珠，二泉说与千金易。绛帐清风拂子衿，黄堂化雨润丘陌。

一旦归舆赋随初，吾道虽南马首北。仲尼归鲁是何年，泗水泉林并增色。

田间遗老顿无主，使我攀车泪沾臆。草深一丈讲堂前，吁嗟此日不再得。
赠宣城宇文太守兼呈崔侍御
李白（唐代）

白若白鹭鲜，清如清唳蝉。
受气有本性，不为外物迁。
饮水箕山上，食雪首阳颠。
回车避朝歌，掩口去盗泉。
岧峣广成子，倜傥鲁仲连。
卓绝二公外，丹心无间然。
昔攀六龙飞，今作百炼铅。
怀恩欲报主，投佩向北燕。
弯弓绿弦开，满月不惮坚。
闲骑骏马猎，一射两虎穿。
回旋若流光，转背落双鸢。
胡虏三叹息，兼知五兵权。
枪枪突云将，却掩我之妍。
多逢剿绝儿，先著祖生鞭。
据鞍空矍铄，壮志竟谁宣。
蹉跎复来归，忧恨坐相煎。
无风难破浪，失计长江边。
危苦惜颓光，金波忽三圆。
时游敬亭上，闲听松风眠。
或弄宛溪月，虚舟信洄沿。
颜公二十万，尽付酒家钱。
兴发每取之，聊向醉中仙。
过此无一事，静谈秋水篇。
君从九卿来，水国有丰年。
鱼盐满市井，布帛如云烟。
下马不作威，冰壶照清川。
霜眉邑中叟，皆美太守贤。
时时慰风俗，往往出东田。
竹马数小儿，拜迎白鹿前。
含笑问使君，日晚可回旋？
遂归池上酌，掩抑清风弦。
曾标横浮云，下抚谢脁肩。
楼高碧海出，树古青萝悬。
光禄紫霞杯，伊昔忝相传。
良图扫沙漠，别梦绕旌旃。
富贵日成疏，愿言杳无缘。
登龙有直道，倚玉阻芳筵。
敢献绕朝策，思同郭泰船。
何言一水浅？似隔九重天。
崔生何傲岸，纵酒复谈玄。
身为名公子，英才苦迍邅。
鸣凤托高梧，凌风何翩翩。
安知慕群客，弹剑拂秋莲。
至正二十一年春三月二日同孙大雅张孟肤縻仲明登虎丘访居中禅师不遇留题平远堂
成廷圭（元代）

三月二日春增华，泛舟也到王珣家。山中碧泉似𨤍醁，岩下绿草如袈裟。

荒坟无人见白虎，新城有树啼青鸦。居中老禅不得会，空索剑池同煮茶。
道逢王元龟阁学
杨万里（宋代）

秋日才升却雾中，先生更去恐群空。古谁云远今犹古，公亦安知世重公。

轩冕何缘关此老，江山所过总清风。我行安用相逢得，不得趋隅又北东。
龙溪署中登准提阁次韵 其二
任崧珠（清代）

一声清磬又登楼，倚遍栏杆客思幽。望远却嫌云树蔽，看山最思夕阳浮。

渔歌隐约溪边艇，牧笛横欹陇上牛。同是平生好吟癖，新诗酬唱不能休。
洪武甲子中秋夜祀风雷山川前此积雨是夜晴霁喜而赋诗以志云
王翰（唐代）

连日霪霖此夜乾，满天星月照虚坛。灵风微动飘钟磬，清露斜飞湿佩冠。

祈报有常群物阜，幽明无间寸心丹。山林野客知何幸，亦入鸳行列后班。
次韵什邡马主簿二首
陈造（宋代）

陶谢前踪一笔追，掀天声价旧风驰。
瑞时不数九文羽，换骨疑餐三秀芝。
蜚电烛岩方左席，明珠照乘忽清漪。
裹创瞢欲凌坚阵，可讳含毫不自持。
游金山二首
吴芾（宋代）

造物分南北，长江欲尽头。
有山浮碧玉，亘古屹中流。
万顷涵空月，千帆破浪舟。
羡他云水客，长此占清幽。
唐律十首 其四
方岳（宋代）

松露滴深幽，山寒草径秋。蔓藤行伏兔，野竹上牵牛。

日月双车毂，乾坤一传邮。功名成底事，何苦觅封侯。
赠传神陈秀才
洪适（宋代）

举世人心别，端如面不同。山川险难测，笔墨思何工。

未索形骸外，聊先阿堵中。自怜无骨相，不到汉南宫。
累夜读开经总要慨然思陈叔易寄予嵩阳读水经
晁说之（宋代）

蓬莱学士有家声，易退难忘旧杀青。
万郑饶君相似处，此生不读膳夫经。
泊丈亭寄翁见海中丞 其一
霍与瑕（明代）

去岁招携过小亭，一冬景物可幽情。为寻方外烟霞侣，却值人间月旦评。

笑语移时疑俗态，溪山千古订新盟。自怜野鹤身常瘦，只影凌风天外行。
留别黄弼臣
王源（清代）

忧向中来岂易宽，与君对酌且为欢。怜才自古英雄少，得意当前我辈难。

消遣壮怀凭宝剑，蹉跎春梦付征鞍。还期共醉金台下，四野萧萧放眼看。
壮观
米芾（宋代）

君谟登壮观，要我赋新诗。鬓逐年光老，词缘大作奇。

江山一世断，风雅六朝卑。对酒劝不饮，操怀谁与知。
和潘安仁金谷集
曹邺（唐代）

太守龙为马，将军金作车。香飘十里风，风下绿珠歌。

莫怪坐上客，叹君庭前花。明朝此池馆，不是石崇家。
浣溪纱
顾翎（清代）

鱼子衫轻无限娇。淡妆和泪湿红绡。起来无力整珠翘。

铃阁翠分湘女竹，绣床香影美人蕉。冷风凄雨过花朝。
和管大老瑞麦
吴芾（宋代）

别来长恨见无时，不谓相逢总泣岐。
愧我滞留身已老，怜君借蹇宦犹卑。
思归正续孤松赋，溢美空传瑞麦诗。
万事从今休更问，只知痛饮是吾师。
湖州裴郎中赴阙后投简寄友生
罗隐（唐代）

锦帐郎官塞诏年，汀洲曾驻木兰船。祢衡酒醒春瓶倒，

柳恽诗成海月圆。歌蹙远山珠滴滴，漏催香烛泪涟涟。

使君入拜吾徒在，宣室他时岂偶然。
九月六日发舟齐山下呈祝静得蔡君瑞
黎廷瑞（宋代）

齐山山下泊扁舟，尚想三生杜牧游。
南雁唤回千载梦，西风扫碎一江秋。
黄花落落如相遇，嘉节匆匆也合酬。
准拟峨眉亭上去，买鱼沽渔浣羁愁。
村家
徐元杰（宋代）

疏烟落日路三叉，败叶乾风屋数家。
场圃毕工梁月出，傍檐红女绩丝麻。
送尊禅者
王之道（宋代）

阿遵我辈人，相从十年旧。
么肥形愈瘠，身贫道常富。
厥初为天衣，持钵化淮右。
袖携维卫录，访我过蓬陋。
若言法华山，有象金所就。
其来自西土，隐现不可究。
我时尝记之，尔耳亦聊复。
谁令兹悲师，镂板播蔬谬。
向来天衣游，追随遍岩窦。
高谈屡绝倒，寝食废农昼。
归欤又同舟，半道过濠寿。
昆行寄衔茔，一再获邂逅。
清霜殒群木，凄劲捣衣候。
翩然不我留，云山挺高秀。
江城梅花引（赠倪梅村）
吴文英（宋代）

江头何处带春归。玉川迷。路东西。一雁不飞、雪压冻云低。十里黄昏成晓色，竹根篱。分流水、过翠微。

带书傍月自锄畦。苦吟诗。生鬓丝。半黄烟雨，翠禽语、似说相思。惆怅孤山、花尽草离离。半幅寒香家住远，小帘垂。玉人误、听马嘶。
和王晋卿都尉荼醾二绝句
苏辙（宋代）

春到都城曾未知，揪花时见万年枝。
多情赖有王公子，解剪金盘寄所思。
追和向苏州顷在吴门尝用韦应物作凝香阁旧有白公桧今不复存为补植之
周紫芝（宋代）

韦白两公名欲埃，芗林一出未难才。树从居士池边种，香入苏州句里来。

陶令北窗应好在，何郎东阁为谁开。二疏归后今重见，遥想都门张饮回。
嘉定巳巳立秋得膈上疾近寒露乃小愈
陆游（宋代）

半饥半饱随时过，无客无书尽日闲。
童子贪眠呼不省，狸奴恋暖去仍还。
又一首离合转韵寄孙虢州
孔平仲（宋代）

鳜鲩饮石乳，鱼中最温补。字画尚茫然，何由食鲜□。

漆林自小尚，水绕庵前竹。君性本清高，伊人又閒熟。

三堂秋际馀，一枕梦回初。斤斧却无事，新诗或起予。
三月望日微雨汎舟西湖四首
张镃（宋代）

清明才过雨连风，着色湖山便面中。
草上踏青人自出，舣船无地不飞红。
宫词 其八十九
赵佶（宋代）

澄澄方沼玉庭前，天产双英并萼莲。含秀同芳应有感，故来清禁启妖妍。
玉楼春 其七 用韵呈仲洽
辛弃疾（宋代）

狂歌击碎村醪𧣴。欲舞还怜衫袖短。身如溪上钓矶闲，心似道旁官堠懒。

山中有酒提壶劝。好语多君堪鲊饭。至今有句落人间，渭水西风黄叶满。
召赴天章宝文阁观御集赐御书飞白扇子群玉殿锡宴
胡宿（宋代）

阿阁藏仙籍，英舆侍睟仪。珍函开二典，圣藻焕重离。

河洛斯文开，盘盂乃训垂。宝跗亲许视，瑞物遍容窥。

白凤随毫举，苍龙应墨奇。好文逢汉后，观象值庖牺。

溢幅荣分赐，班觞曲示慈。柏梁晨煦洽，仙荚昼阴移。

和乐韶音美，承平镐酒迟。再陪瑶水宴，千载庆兹时。
溯府江而西山青水碧应接不暇得诗四首 其四
李云龙（明代）

鼓棹溯西江，日夕江流上。向晓泊昭潭，群峰露犹滉。

混沌杳未分，都无山水相。援笔待有述，欲语已绝想。
题亡室真像
戴复古（宋代）

求名求利两茫茫，千里归来赋悼亡。
梦井诗成增怅恨，鼓盆歌罢转凄凉。
情钟我辈那容忍，乳臭诸儿最可伤。
拂拭丹青呼不醒，世间谁有返魂香。
题陶靖节图
王恭（明代）

束带何须见督邮，宁辞五斗便归休。秋风几度黄花酒，醉看飞鸿过石头。
度泽过关山
范梈（元代）

单车度大泽，有似游梁山。初飞雁鹜徒，辱在葭苇间。

季冬阴风盛，雨霰纷珊珊。念我离大府，行役何时还。

朝临昌邑浦，夕指鄱阳湾。冲泥赴农村，老屋夜不关。

然薪设供帐，风味犹百蛮。蒸烘湿衣裳，徒御相回环。

极知道路难，犹念奔走艰。传餐逮明烛，饥渴未容悭。

春和理税驾，且以慰衰颜。
山中早梅雪后喜闺友任归见访
上鉴（清代）

与君别江树，十年滞行迹。忍使田园苑，可怜秋水碧。

道远梦何繇，雁促音难绎。一朝顾柴关，白云惊艳客。

涧松青若故，野人贫似昔。午饭供新葵，晚香论《周易》。

早梅覆屋红，积雪映峰白。一溪鸟语溶，四壁琴书泽。

任运有虚舟，放閒无火宅。相对绿樽开，起舞南山石。
送紫霄女道士四明谢君
陆游（宋代）

道骨仙风凛不群，清秋采药到江村。
自言家住云南北，知是遗尘几世孙？
南乡子（爱阁赋别二首）
葛长庚（宋代）

夜月照千峰。影满荷池静袅风。明日今宵还感慨，梧桐。叶叶随云扬碧空。

聚散与谁同。野鹤孤云有底踪。别处要知相忆处，无穷。总在青山夕照中。
林赤见以谷皮纸见赠予将以为衣赋诗志喜
屈大均（明代）

山中尊野服，谷纸亦宜人。吾粤多奇布，无如此更珍。

染成黄栗色，裁称白华身。感子持相赠，轻寒及暮春。
游陵水旧城经廖尚书故里留题贻其家子姓诸文学
王弘诲（明代）

秋风怀古旧城边，一望川原思渺然。绿野堂烟空宿燕，天津桥废不闻鹃。

尚书故里寒云外，乔木人家夕照前。沧海独馀东逝水，葱茏佳气自年年。
送僧之台州
李郢（唐代）

独寻台岭闲游去，岂觉灵溪道里赊。三井应潮通海浪，

五峰攒寺落天花。寒潭盥漱铜瓶洁，野店安禅锡杖斜。

到日初寻石桥路，莫教云雨湿袈裟。
观王右丞维沧洲图歌
皎然（唐代）

沧洲误是真，萋萋忽盈视。便有春渚情，褰裳掇芳芷。

飒然风至草不动，始悟丹青得如此。丹青变化不可寻，

翻空作有移人心。犹言雨色斜拂座，乍似水凉来入襟。

沧洲说近三湘口，谁知卷得在君手。披图拥褐临水时，

翛然不异沧洲叟。
送凝藏主妇蜀
释师范（宋代）

凝藏主，五载恶相聚。
我既横点头，公亦未相许。
就中犹尀耐，拗折露明柱。
似此拙去就，端的不可恕。
萧萧九月风露寒，忽来告别还乡去。
临岐可煞没巴鼻，却要就我觅转语。
一转语。如何举，
湿纸裹大虫，大棒打老鼠。
阿呵呵，无你会处。
与诸公会饮昆山放生池亭
赵彦端（宋代）

初疑山遥遥，不知日车水。
杖藜起衰病，适此氛翳屏。
北山喜觌面，倒屣客不领。
讙然呼断桥，快扫风柳影。
扁舟载幽具，二面纳倒景。
荷香已坐足，不待花破颖。
潜鱼出银刀，盈月上金饼。
琴间得新弄，棋醉有新警。
长备者谁欤，喧静同一境。
行歌事带亦适，还坐烛初耿。
吾曹困重阴，湿处混蛙黾。
忽逢天宇宽，况此星斗冷。
酒为河朔倾，大胜汲寒井。
诗成西园句，浩若转修绠。
君看万象色，回首森已暝。
吾欢岂异兹，瓶罄勿三请。
寄翁司马夺情总制易州十首 其十
王慎中（明代）

天为世难生英杰，帝遣边人识略韬。扫尽四郊防贼垒，清夷天步静神皋。
夕月十首
佚名（隋代）

［姑洗为羽］穆穆流辉，太阴之精。
盈成靡忒，寒暑以均。
克迷克祀，揆日涓辰。
牲硕酒旨，来东来宁。
南歌子（民先兄寄野花数枝，状似蓼而丛生。夜置几案幽香袭人戏成一阕）
李光（宋代）

南圃秋香过，东篱菊未英。蓼花无数满寒汀。中有一枝纤软、吐微馨。

被冷沈烟细，灯青梦水成。皎如明月入窗棂。天女维摩相对、两忘情。
清明怀成父
赵蕃（宋代）

只道今年寒食晴，那知风雨在清明。
异乡逢节自感动，何况此身今老生。
为底轻辞坟墓去，不敢回首弟兄情。
悠然强作江东望，云涌如山白浪横。
千秋岁·金陵秋早
佚名（宋代）

金陵秋早。四日中元到。天降诞，真英表。长庚腾瑞气，箕宿增辉耀。膺帝渥，十连镇抚民多少。莫惜椒觞倒。祝寿称难老。分帅阃，江东小。看看飞诏下，早趣黄扉召。平章了，长生学取神仙道。
晓起翠微禅院
张海珊（清代）

晓色孕太清，澈心成寒碧。了了新境来，忽忽昨梦隔，初看众绿分，渐觉诸峰辟。

万瓦静扑地，一烟动孤白。微吟重辟户，珍此夜气积。
少年行
李龏（金朝）

丈夫十八九，骢马拂绣裳。倒插银鱼袋，陪游出建章。

醉下酒家楼，轩车满垂杨。君王正年少，无人荐冯唐。
斗蟋蟀
商可（清代）

谁教嚄唶两争雄，白帝馀威到草虫。可惜旌旗兼壁垒，指挥都是小儿童。
刘伯山书来云有施主为造一亭刘子澄名曰竹溪
赵蕃（宋代）

今人那有郗嘉宾，为子经营茅栋新。
可待弦歌资乃具，讵须出栋始离尘。
旧诗颇愿穷冈割，后约要容王翰邻。
更唤能诗子欧子，不因对月自三人。
方次云伏枕久不入城独宿知稼堂有怀
黄公度（宋代）

吹笛清宵何处声，隔窗斜月听人行。
梦回案上青荧火，魂断城人长短更。
三伏故人怜卧病，百年薄宦任浮生。
春风尚忆茅堂话，相对哦诗天未明。
催君时归并寄君宜弟 其二
彭汝砺（宋代）

三复棣华赋，俛焉怀古风。少时贪壮决，老去自童蒙。

以病故有病，既空何用空。不须多问此，万劫刹那中。
至启休沐之中静专一室病不复饮无以慰怀性且寡合若何为乐但窗閒弄笔信意乱书
李至（宋代）

朱门多好景，清共佛邻墙。风递何僧磬，烟闻那院香。

水声流静夜，塔影卧斜阳。秖是宫城远，趋朝较数坊。
中元日雨中录所见
周紫芝（宋代）

颠风急来万木萎，迅雷不听人掩耳。南山栖鸟失故巢，北山翔龙卷湖水。

翔龙掉尾不肯收，眼看沧波接云起。想当舟楫避惊涛，无数鱼虾趁龙尾。
西域请平三首 其一
刘敞（宋代）

西域请都护，崆峒献凯歌。两阶增羽籥，万里肃山河。

甲第旃裘少，春宫苜蓿多。雌雄双匣剑，弃置欲如何。
秋花行因花佣顾五作
李锴（清代）

盘山绝远南西门，秋花强致佣真惛。历历鹿鹿随车轮，十日离真伤本根。

长条缚急乾叶渴，水华真膏徒具存。于嗟色态半憔悴，三嗅聊复投幽芬。

贤豪失路气沮丧，对此亦足伤心魂。由来万物任遭遇，集有枯莞谁能论。

盘山上人争好善，恼花萎落怜佣贫。敛钱买花不计直，花佣高唱归花村。

颒水祝花花不活，佣售弃物真称神。君不见牛商楮贾利各在，阳翟大贾且贩秦，笑洴澼统徒终身。
偶作
吕本中（宋代）

去年芳草又萋萋，休叹王孙犹未归。更见春深送春雁，三三两两傍云飞。
和纪晓岚赠张白莼韵 其二
胡绍鼎（清代）

万里艰虞后，凌风立古台。空山留片石，老树上新苔。

百卷閒中得，孤云何处来。夜阑诗句好，吟罢独徘徊。
大风歌
苏升（明代）

四月大风忽怒号，万山撼水如秋高。中天飞雨如飞涛，须臾大地遍泽膏。

耕者莳者浑不劳，群儿拍手笑桔槔。买牛者子惟卖刀，起而视之满征袍。

举酒浩歌乐陶陶。
打马赋
李清照（宋代）

岁令云徂，卢或可呼。千金一掷，百万十都。樽俎具陈，已行揖让之礼；主宾既醉，不有博奕者乎！打马爰兴，樗蒱遂废。实博奕之上流，乃闺房之雅戏。齐驱骥騄，疑穆王万里之行；间列玄黄，类杨氏五家之队。珊珊佩响，方惊玉蹬之敲；落落星罗，急见连钱之碎。若乃吴江枫冷，胡山叶飞，玉门关闭，沙苑草肥。临波不渡，似惜障泥。或出入用奇，有类昆阳之战；或优游仗义，正如涿鹿之师。或闻望久高，脱复庾郎之失；或声名素昧，便同痴叔之奇。亦有缓缓而归，昂昂而出。鸟道惊驰，蚁封安步。崎岖峻坂，未遇王良；跼促盐车，难逢造父。且夫丘陵云远，白云在天，心存恋豆，志在著鞭。止蹄黄叶，何异金钱。用五十六采之间，行九十一路之内。明以赏罚，覈其殿最。运指麾于方寸之中，决胜负于几微之外。且好胜者，人之常情；小艺者，士之末技。说梅止渴，稍苏奔竟之心；画饼充饥，少谢腾骧之志。将图实效，故临难而不四；欲报厚恩，故知机而先退。或衔枚缓进，已逾关塞之艰；或贾勇争先，莫悟阱堑之坠。皆因不知止足，自贻尤悔。况为之不已，事实见于正经；用之以诚，义必合于天德。故绕床大叫，五木皆卢；沥酒一呼，六子尽赤。平生不负，遂成剑阁之师；别墅未输，已破淮淝之贼。今日岂无元子，明时不乏安石。又何必陶长沙博局之投，正当师袁彦道布帽之掷也。

辞曰：佛狸定见卯年死，贵贱纷纷尚流徙，满眼骅骝杂騄駬，时危安得真致此？木兰横戈好女子，老矣谁能志千里，但愿相将过淮水。
游钓台
谢翱（宋代）

古台临钓渚，遗像在苍烟。有客随槎到，无僧依树禅。

风尘侵祭器，樵猎避兵船。应有前朝迹，看碑数汉年。
和朱子武夷杂咏十首 其六 晚对亭
丘崇（宋代）

苍山开秋屏，屹立俨无对。下有岸帻人，意气压苍翠。
市远
邵自华（清代）

市远人声少，松高鸟语深。一官闲似鹤，五字鍊如金。

懒贳临邛酒，常携中散琴。芰荷衣早制，何敢负初心。
呈叔文诸公
赵蕃（宋代）

村村迎湫水，户户爇炉香。
何以救我穑，便知呼彼苍。
傥宽饥欲死，聊听醒而狂。
困极惟思睡，诗来得助凉。
和王给事同诸官留题
林逋（宋代）

千兵款户迂红旆，四壁留题拂紫苔。
他日北山传故事，愿将猿鹤比云来。
望龟峰
李纲（宋代）

何日清江使，来为碧落趺。凝眸望霄汉，曳尾谢泥涂。

霜晓疑曝甲，云横如负图。前知傥可仗，吾欲问玄夫。
莫过竹如
曾国藩（清代）

维摩元未病，子把空复疑。
薄暮还相访，经旬系我思。
深谈四壁静，交道一灯知。
天毕看西下，来归亦未迟。
寄题独乐寺
弘历（清代）

欲留羲御问迁移，便是拈花不语时。丈六金身应好在，春风过客偶相思。

禅心远逐穿云磬，古迹空传没字碑。烟柳丝丝新绿嫩，即看拖地有长眉。
梅花
王令（宋代）

晓枝开早未多稠，屡嗅清香不忍收。
万木已知春尽到，百花常负後来羞。
东风也合相和暖，腊雪无端欲滞留。
满眼萧疏正堪惜，莫将棋笛起人愁。
见刘后村先生
吴龙翰（宋代）

玻璃万顷海天秋，相国如居天上头。
锦帐围山丹荔熟，银梭织水子鱼游。
地灵自古称多士，人物当今列上流。
二季一翁家学在，湄洲即是蜀眉州。
壬辰春上冢五首·城南
刘克庄（宋代）

一闭幽堂十九年，万松手种已参天。
懒随人乞郭东祭，自与母耕绵上田。
试问拂云施鹤表，何如藉地荐豚肩。
此身只合安闾里，长为先君扫墓阡。
秋晚卧疾寄司空拾遗曙卢少府纶
耿湋（唐代）

寒几坐空堂，疏髯似积霜。老医迷旧疾，朽药误新方。

晚果红低树，秋苔绿遍墙。惭非蒋生径，不敢望求羊。
五月一日紫宸候对时属禁直穿内而行因书六韵
郑畋（唐代）

朱夏五更后，步廊三里馀。有人从翰苑，穿入内中书。

漏响飘银箭，灯光照玉除。禁扉犹锁钥，宫妓已妆梳。

紫府游应似，钧天梦不如。尘埃九重外，谁信在清虚。
南华寺五首
李昴英（宋代）

未参五祖已开山，全下全身此地安。
不是香烟忘故里，衣留孔道要人看。
和虞沧江赋梅 其二
吴泳（宋代）

衣分冰洁佩琼瑰，笑敛溪头月下杯。岁晏得朋真乐在，不须青女作行媒。
沁园春
朱敦儒（宋代）

七十衰翁，告老归来，放怀纵心。念聚星高宴，围红盛集，如何著得，华发陈人。勉意追随，强颜陪奉，费力劳神恐未真。君休怪，近频辞雅会，不是无情。

岩扃。旧菊犹存。更松偃、梅疏新种成。爱静窗明几，焚香宴坐，闲调绿绮，默诵黄庭。莲社轻舆，雪溪小棹，有兴何妨寻弟兄。如今且，趓花迷酒困，心迹双清。
去岁五月二十八日发雪
岳珂（宋代）

雪锦亭前夕照红，兴唐寺下晓闻钟。伤心楚水又经岁，回首吴云知几重。

万里同盟祇鸥鹭，三江啸浪忆鱼龙。如今且对湖光里，八九重开梦泽胸。
送鲍元英太学北上二首 其一
沈鍊（明代）

平生鲍子最相知，无奈河梁送别时。临水慇勤说不尽，明朝斗酒共相持。
喜朱乡溪至
徐樾（清代）

江清莎暖乍阴晴，啼鸟声中拥彗迎。帆影远随春水至，暮云不彗客心平。

蛮烟瘴雨关山感，白酒黄鸡故旧情。三百滩头来往熟，风波惯历已无惊。
喜雨
刘过（宋代）

北方旱气与兵连，犹恐淮州亦蔓延。
数日下田新雨足，不应千里不同天。
绍兴亲享明堂二十六首 其十八 文舞退、武舞进用《穆安》。
郊庙朝会歌辞（宋代）

神之歘至，庆阴杳冥。风马云车，恍若有承。备形声容，于昭文明。

庶几嘉虞，来享来宁。
谢李伯时自临安见过台州二首
曹勋（宋代）

念公万里回异俗，睠我南来忘趼足。
它时短幅问死生，为向荒寒访云屋。
和李公实郎中燕歌行
郑刚中（宋代）

李侯气爽常清凉，上奉慈亲发垂霜。
弟兄如凤皆翱翔，秋吟胡为惨中肠。
白云孤飞客他乡，然此王事游有方。
晏嫂老丑胜空房，我独熊胆念莫忘。
已无针线在衣裳，岁岁临风感清商。
侯门忠义庆绵长，象轴金花当满床。
板舆欢爱未渠央，倚门亦莫苦相望，
枢密将春丰岐梁。
初秋 其二
德日（清代）

凉夜西风枕簟清，钟声送月傍柴荆。寒蛩也识秋光到，砌下窗前处处鸣。
夜归娄门
郭谏臣（明代）

潮生荻岸平，日暮兰桡歇。篷底坐移时，开帘见新月。
菩萨蛮
张学典（清代）

远烟笼翠舒新柳。春光暗向楼中逗。莫把绣帘开。东风引恨来。

遥山云一带。人在云山外。芳草似离情。逢春处处生。
棉江欸乃九章并序
周彦敬（明代）

渔翁棹歌兮石桥东，海色欲上兮含朦曈。荒鸡闻兮戒晓，江豚上兮知风。

普天率土兮王之宫，阳侯受职兮龟龙率从。沙寒草枯兮鱼上罶，薄言戒归兮爰发我笱。

嗔南邻兮春醅香，岂今夕兮无酒。
简任小溪伤足卧山中复闻失偶
邱云霄（明代）

不见任安重九秋，看云长望小溪头。盆声犹寄庄生思，野兴谁同郭泰舟。

草径足音空谷断，竹床梦转下堂忧。少陵诗句能消病，老态疏狂试漫讴。
偈颂一百二十三首
释祖钦（宋代）

夜月透灵犀，寒光吞老蚌。
如是转法轮，平沉乎万象。
奉和司徒侍中中秋遇雨韵
强至（宋代）

要尽宾欢醉绣筵，准凭良月作夤缘。
孤光已蔽浮云外，众目犹夤小雨前。
声入鬓毛同飒飒，润生林叶自娟娟。
宴杯才撤寒蟾露，疏影参差魄正圆。
蝶恋花
黄裳（宋代）

一望瑶华初委地。更约幽人，共赏岩边翠。试把方诸聊与试。无赏争得无中泪。

飞瀑恐从星汉至。渐向宾筵，但觉寒如水。自爱一轮方得意。轻随箕毕还成累。
和夜直
史浩（宋代）

金莲双烛渐烧残，青琐珑璁月影寒。五色丝纶朝入奏，天街花露已阑干。
沐浴子
耶律铸（宋代）

濯缨与濯足，应欲任其真。沐芳及浴兰，应务洁其身。

难洗耳中事，易洗心上尘。世閒原有耳，常是洗心人。
和郑闳中仙居十一首
陈襄（宋代）

我爱仙居好，临民必以诚。
簿书无日暇，狱讼积年生。
百疾求箴补，千钧待准平。
嗟予不如古，斯道未能宏。
日晚
刘攽（宋代）

清秋来早晚，落日正萧然。稍见林外水，独听风际蝉。

牛羊暝知道，墟落远生烟。岁事看禾黍，方知沮溺贤。
再和
项安世（宋代）

少日心随鹗上，长年身伴鸥闲。
昨夜松声到枕，梦魂踏破天山。
题齐安寺山亭
王安石（宋代）

此山无踯躅，故国有杨梅。
怅望心常折，殷懃手自栽。
暮年逢火改，晴日对花开。
万里乌塘路，春风自往来。
灵芝寺
楼钥（宋代）

送客灵芝寺，恁阑山有无。
自从朝北阙，始得见西湖。
烟外移轻桨，波间浴野凫。
清寒不可驻，回首又神都。
春园醉醒闲卧小斋
杨发（唐代）

酣醉送馀春，醒来恨更频。花残蜂蠹物，叶暗鸟欺人。

帘闭高眠贵，斋空浩气新。从今北窗蝶，长是梦中身。
仙楼道院
李堪（宋代）

寻源探云霞，中有金仙家。
绮疏晃飞翬，雕栏灿朱华。
珍禽栖不晃，灵液流无涯。
晴旭起风篁，空香送天花。
春雷会社鼓，寒烟聚海茶。
奇峰媚如削，芳树一何嘉。
且将翠阁齐，绝与红尘赊。
终然谢朝绂，此地营丹砂。
梅骤开旋有落者
赵蕃（宋代）

强说岁寒姿，曾无旬浃期。
多缘风日苦，休道雪霜欺。
炯炯方怀璧，依俯遽泣岐。
飘零陌上土，收拾卷中诗。
田家三首
张耒（宋代）

社南村酒白如饧，邻翁宰牛邻媪烹。
插花野妇抱儿至，曳杖老翁扶背行。
淋漓醉饱不知夜，裸股掣肘时欢争。
去年百金易斗粟，丰岁一饮君无轻。
题道岩二十韵
黄诰（宋代）

道士元周其姓胡，朝来遗我仙岩图。
一堆盘石东西向，凿破混沌中心虚。
欲知地面深且广，架屋百楹端有余。
天池高下相灌溉，四柱卓立擎香炉。
席帽近南犹仰视，云盖一峰蟠北隅。
前岩后岩为表裹，直过可以肩篮舆。
吴许遗留试剑石，葛艾弃置烧丹炉。
当时俗眼固不识，一旦脱屣朝清都。
至今丹井泉源涌，下接三江连五湖。
春来桃李开锦绣，宛在武陵溪上居。
人间酷热不能到，清风白水摇芙蕖。
霜飞雪落万木死，玉叶青青长不枯。
三清殿前拜章夜，香绕真仪七十躯。
月光射入嵌空内，皎皎寒冰在玉壶。
老龙耽睡忽惊觉，一霎万顷沾膏腴。
物无疵疠年谷热，有感则通如合符。
本朝图经自该说，厥后荒废成丘墟。
元周抵掌来必葺，十四年间复古初。
崇宁天子降明诏，废者使兴传圣谟。
郡邑何时能剡奏，毕封之祝相欢呼。
宿清源寺
白居易（唐代）

往谪浔阳去，夜憩辋溪曲。今为钱塘行，重经兹寺宿。

尔来几何岁，溪草二八绿。不见旧房僧，苍然新树木。

虚空走日月，世界迁陵谷。我生寄其间，孰能逃倚伏。

随缘又南去，好住东廊竹。
诗酒六首 其六
华镇（宋代）

商搉文章论要公，切云千仞将坛中。诗人何地可安我，丑妇今朝才拜翁。

彫玉苦心为楮叶，绣衣谩眼束柴丛。南邻寄谢梁兵部，险韵无劳独断空。
集儒阁
刘仲堪（宋代）

飞阁敞东轩，俯瞰长江泻。
晨霞晃梁际，晴虹隐波下。
诸生肄业馀，群吏时享罢。
清风四座来，兹焉纵嘉话。
宿难老堂
张伯常（宋代）

漆园秋净夜堂虚，偶伴横林隐者居。
纸绉白云垂帐厚，荻筛明月帘疏。
玉棋子夺三军令，金剪刀翻数体书。
疏广拂衣惭不早，芰荷舟舫草茅芦。
答佛果颂
释清了（宋代）

运用堂堂本妙，彻底不落鉴照。一言及尽锋铓，只个更无孔窍。
野寺
李时可（宋代）

野寺不逢僧，修廊且缓行。
竹藏双鹤睡，风助一蝉鸣。
坐石侵衣冷，临风漱玉清。
咏归无限意，新月带星横。
赠日者张谷
王庭圭（宋代）

夜坐吟诗窜夜郎，君将何术考休祥。近来偷得西华法，不敢烦君算短长。
暮秋与裴居晦宴因见采菊花之作（一作暮作秋见菊）
鲍溶（唐代）

菊花低色过重阳，似忆王孙白玉觞。

今日王孙好收采，高天已下两回霜。
拥翠堂诗卷
于立（元代）

幽人结屋江边住，俗声不到题诗处。门前惟有树扶疏，檐间只许云来去。

落花如雨东风狂，绿阴满地春茫茫。一声啼鸟惊梦破，翠屏浅印烟峰长。

海绡轻薄烟霏暝，空碧无痕湛清影。天风吹落竽籁寒，岚光湿透衣裳冷。

我生已有遗世心，便欲长往穷幽寻。微茫楼观不可到，云林冥冥苔碧深。
题寒梅冻雀图
王翰（唐代）

冰肌翠袖淡无痕，照影罗浮江上村。霜鸟寒蜂解清意，徘徊风月欲黄昏。
送陈粮料
叶适（宋代）

万里渥洼出，行天绝比伦。能参大关键，莫用小精神。

钟鼎身虽贵，箪瓢道未贫。梅情兼雪意，留住恰芳春。
秋晚十咏 散策
李弥逊（宋代）

散策北岗路，牛羊归径深。水穷人小立，山静客微吟。

点点稻花雨，团团榕叶阴。田翁罢争席，明日共幽寻。
含笑花五首 其四
李纲（宋代）

素淡丰容不自持，养成妙质亦多时。不知巧倩东风里，含蓄清香欲待谁。
病起即事
江声（清代）

日暖风恬春正酣，闲听归燕语喃喃。形同陌上三眠柳，心似筐喃八茧蚕。

洛下有书凭犬附，庆头无《易》任鸡谈。抛荒残卷尘凝榻，裘褐萧然拥一龛。
和新乡二十一兄华严水亭五首 其二
晁冲之（宋代）

池水泠泠渌未深，丛篁低草背庭阴。晚来欲别龟鱼去，更向轩西独瞰临。
和赵尚书无辩诗 其四
吴泳（宋代）

词人工为文，瀑瀑如飞泉。辩士说利害，燄燄火始然。

浮华不经实，胡取三百廛。吾生信拙尔，道胜还诸天。
酬谢光丞四丈见庆新命之什
杨亿（宋代）

武夷归路苦迢遥，延阁官曹正寂寥。
彩凤衔书俄锡命，黄金刻寂便悬腰。
紫微署近时当製，建礼门深日趁朝。
咫尺天颜曾赐对，荧煌台座得为僚。
鬼神清问忧前席，松柏深情见后凋。
一曲阳春特相寄，惭将木李报琼瑶。
江城子 丙戌九日
杨慎（明代）

客中愁见菊花黄。近重阳。倍凄凉。强欲登高，携酒望吾乡。

玉叠青城何处是，山似戟，割愁肠。

寒衣未寄早飞霜。落霞光。暮天长。戍角一声，吹起水茫茫。

关塞多愁人易老，身健在，且疏狂。
奉纪
綦崇礼（宋代）

八座近黄扉，三公宜黑发。用舍岂自谋，机缄何翕忽。

一麾遽出守，双溪厌风月。江海今就闲，议论犹英发。

大厦终须材，虚舟聊应物。胜览莫辞频，君驺宁久歇。
问梅
赵时韶（宋代）

溪南千树雪纷纷，桥北才开一两分。
汝是山林高洁者，如何到此也寒温。
绝句六十四首
张伯端（宋代）

竹破须将竹补苴，覆雏当用子为之。
万般非类徒劳力，争似真铅合圣机。
张文献公祠
王摅（清代）

祠堂突兀倚江开，瞻拜空馀海燕哀。只道主由金镜致，岂知兵为玉环来。

文章自昔传徐碣，香火常新傍舜台。风度依然凭想像，停舟一荐渚蘋回。
清晨谣
曹勋（宋代）

涌夕袌寒衾，冥冥暗风雨。
披衣待平明，起履处庭芜。
遥遥望扶桑，延目上洲渚。
阴风驱层云，屯积亘山阜。
草木缠凄悲，杲日霾天步。
林鸟杂乱飞，修涂限商贾。
松竹互摧折，鸱号肆翔舞。
四海扬惊涛，鲸鲵竟吞吐。
谁云天地宽，宛足隘环堵。
殊乖夙昔心，块坐阒无语。
迟迟览衿带，栉沐正冠屦。
姑以动余生，疏剔治园圃。
清晨劳寤歌，无乃思汤武。
过丰城作
朱熹（宋代）

渺渺丰城县，回头忆旧游。晴江罗远树，宿莽乱中洲。

宝剑今鳞甲，神光尚斗牛。他年还记得，此夜一扁舟。
春词七首
白玉蟾（宋代）

千红万紫竞繁华，莺燕多依富贵家。
上巳兰亭修褉事，一年春色又杨花。
以诗句咏梅·巡檐说尽心期事
方蒙仲（宋代）

一生心下事，皆可对人言。
独有这些子，难为世俗论。
避寇即事十二首 其七
左纬（宋代）

移家入空谷，十口堕荆榛。猛虎欲当路，怪禽如唤人。

死生吾有命，幽独自伤神。泉石非无意，终身愧隐沦。
当涂赵炎少府粉图山水歌
李白（唐代）

峨眉高出西极天，罗浮直与南溟连。
名公绎思挥彩笔，驱山走海置眼前。
满堂空翠如可扫，赤城霞气苍梧烟。
洞庭潇湘意渺绵，三江七泽情洄沿。
惊涛汹涌向何处，孤舟一去迷归年。
征帆不动亦不旋，飘如随风落天边。
心摇目断兴难尽，几时可到三山巅。
西峰峥嵘喷流泉，横石蹙水波潺湲。
东崖合沓蔽轻雾，深林杂树空芊绵。
此中冥昧失昼夜，隐几寂听无鸣蝉。
长松之下列羽客，对坐不语南昌仙。
南昌仙人赵夫子，妙年历落青云士。
讼庭无事罗众宾，杳然如在丹青里。
五色粉图安足珍，真仙可以全吾身。
若待功成拂衣去，武陵桃花笑杀人。
杂咏一百首·李醯
刘克庄（宋代）

自昔名高世，皆由艺入神。
未应除扁鹊，世上便无人。
入世
陈曾寿（清代）

细写溪山目未昏，一檠明灭与温存。男儿入世终何有，只有平生未报恩。
秋衣
杨万里（宋代）

晨兴换新衣，视身忽潜愕。
腹皮雏百摺，髀肉宽一握。
沉痾两年余，衰体半标落。
且留宿尘垢，莫遣新澡濯。
未澡体尚肥，既濯肌转削。
无发已是僧，有骨不如鹤。
明年方八十，似觉九十著。
寡食幸自清，辟榖底须学。
便可作飞仙，御风上云幕。
如何肥瘠想，犹有秋衣作。
竹枝歌 其一
孙嵩（宋代）

滟滪滩头君莫行，瞿塘峡里不论程。龙吟小雨蜀天黑，等有明朝春水生。
和汪钝翁姑苏杨枝词二首 其一
计默（清代）

红桥绮陌柳阴浓，历乱飞花类转蓬。怪杀前山女贞树，能禁二十四番风。
书寄浃上人
吕本中（宋代）

胸中无一毫事，笔下有千斛力。走遍江南江北山，满堂禅和不相识。
成都运司园亭十首·水阁
杨怡（宋代）

小阁平池阳，危桥属花屿。
杖履乐幽闲，龟鱼荫深阻。
刻柱记新涨，弄水滌烦暑。
物我久相忘，珍禽近人语。
早春寄岳州李使君，李善棋爱酒，情地闲雅
杜牧（唐代）

城高倚峭巘，地胜足楼台。朔漠暖鸿去，潇湘春水来。

萦盈几多思，掩抑若为裁。返照三声角，寒香一树梅。

乌林芳草远，赤壁健帆开。往事空遗恨，东流岂不回。

分符颍川政，吊屈洛阳才。拂匣调珠柱，磨铅勘玉杯。

棋翻小窟势，垆拨冻醪醅。此兴予非薄，何时得奉陪。
禅人写真求赞
释正觉（宋代）

握筇之像，对机之身。
六根摄一处，三昧起诸尘。
蚌肠孕於月明之夜，蛰户开於雷动之春。
个般手段兮，分付善应之人。
雪後资政侍郎西湖宴集偶书
梅尧臣（宋代）

潭心不冻处，鴈鹜自相依。
积雪正无际，因风忽起飞。
初惊如避弋，复下信忘机。
偶得从公饮，聊书此景归。
远游
周邦彦（宋代）

淮西渡两桨，江左随一鸥。
苦嗟波涛窄，所至胶吾舟。
借问舟中人，流转何时休。
帆高风色利，欲止不自由。
传闻弱水外，鼎立三神丘。
鼓柜未可到，载行有潜虯。
扶桑睹浴日，阳精热东流。
万族呈秘怪，九土皆飘浮。
送者安在哉，吾往不可求。
岂比鸱夷子，并湖名远游。
长歌赠别高漫士赴召天京
王恭（明代）

故人垂钓沧浪矶，故人雄词天下稀。故人今辞𤠔鹤去，手持白璧登王畿。

白驹皎皎离空谷，振鹭飞飞出林木。晨劳睿想叹淩云，夕感宸衷梦操筑。

虽云耕种食为天，未许清时隐大贤。薜萝旧结山中赏，符印今看腰下悬。

知子过吴会，所遇多同声。为我道离别，相思但钟情。

五年顿隔浮丘面，昨日灯前梦中见。八口相随赴辟雍，一官又转陪同辇。

鲁筵记室久分簪，前度书来怅远心。几时走马山东去，汶水寒流兖树深。

当年共结渔樵伴，星离雨散肠堪断。千里沧波一片云，东飞玄鸟西飞雁。

忆昔相逢乐事偏，沧洲堂上酒如泉。题诗醉扫岩泉壁，枕籍山僧膝上眠。

此时欢乐应难再，屈指同心几人在。云壑风泉半是愁，碧空片月悬秋海。

白头樵子真堪笑，落拓何曾迈常调。握手频为倾盖欢，多情竟作分飞鸟。

闽州山水送离觞，荔枝垂花卢橘黄。輶轩欲发逢梅雨，祖道骊驹不堪驻。

待子东门供帐时，我乘款段沙头路。
道边松
曾丰（宋代）

撼雨号风太古音，道中岂作买臣吟。
火云蒸雨无逃处，乞与行人数亩阴。
天仙子•为婢催妆
董以宁（清代）

几度低眸灯下说。环儿欲试何须块。一生辜负是今宵，将伊撇。

须侬劣。瘦尽休将珠泪竭。

酥乳紧拴红耙袜。衵衣松打鸳鸯结。料伊悲喜总销魂，难重忆。

难相决。明朝看你来时节。
过水下口
刘侃（明代）

山树参差石径斜，雨余飞瀑过桑麻。
山翁放罢村前犊，倚杖溪头护稻花。
寿宁节祝圣寿
王禹偁（宋代）

华胥国土何时见，兜率天宫底处开。
尽说今年寿宁节，一齐移入帝城来。
失题十七首 其十五
张弼（明代）

城隈分手七年来，忽□题缄手自开。悃款孤忠悬白日，蓬松双自走黄埃。

神驹出水原无价，凤鸟不鸣空有台。屈指交游星散尽，九峰斜日自衔杯。
游鼓山
邓肃（宋代）

兰桡舣岸雷霆骇，疾雨狂风欲翻海。
吾人作意水石间，素志岂因风雨改。
悟适当如未悟人，衡山不知为开云。
鲁阳莫试挥戈手，郭泰何妨垫角巾。
山僧导我飞芒屦。要看渠师得道处。
雪喷鼎烹一斥回，千古涧流不东注。
我笑教师太豪雄，故令鬼物窥吾踪。
安得廓然无圣解，苍崖依旧飞白龙。
岁晚书怀呈月山太守
黄庚（元代）

光阴催我才，衰病亦堪邻。
残腊不多日，余生能几年。
有为俱是妄，无事即成仙。
近得安心潮，莆团学坐禅。
伤春志感 其二
何梦桂（宋代）

春归陌上落花多，往事伤心可奈何。此意寻常禁不得，九仙山下那堪歌。
沁园春（寿竹林亭长）
程和仲（宋代）

呼伯雅来，满进松精，致寿于公。况富矣锦囊，吟边得句，森然武库，书里称雄。亭长新封，亩宫雅趣，一笑侯王名位穹。闲官守，任平章批抹，明月清风。

年年申庆桑蓬。幸至节今截江网重出一首作‘令’晨恰又逢。想霭霭其祥，瑞云阅兆，绵绵之算，线日增红。一段文章，三千功行，名在长生宝箓中。人间窄，待骖鸾驾鹤，上祝融峰。
花时对雪
张舜民（宋代）

急霰飘零际，群芳烂熳中。
半开先逐水，未落已随风。
兵渡金陵破，尘来绣岭空。
谁能劳樽酒，暂使客颜红。
端月上浣
曾丰（宋代）

玄冬连日太阴凝，酝酿开年满意晴。
槁植惊春荣意动，孤飞触意偶情生。
心无外慕溪南牧，眼不旁观陇上耕。
桀溺长沮渠辈是，休教知我为将迎。
岳云亭
刘攽（宋代）

四更捧日轮囷势，千里为霖叆叇功。但道无心是真意，任辞幽石起封中。
答崔时林孝廉见寄
梅成栋（清代）

天末飞来一卷诗，开缄正值菊香时。名心未冷情何远，苦语能工境可知。

沽上烟花三月别，棣城风雨十年思。崔群兄弟今坡颍，好待同来话玉卮。
病后喜雨谢同寅纪善贝季翔见过
管讷（明代）

夜月忽离毕，今晨雨滂沱。秋声落庭树，水气没池荷。

岂云三伏落，感此凉意多。神清体自适，顿然释烦痾。

明当谒公馆，仰谢数经过。
答沈器之二首
姜夔（宋代）

涉远身良苦，登高望欲迷。
试吟青玉案，不似白铜鞮。
露下秋虫怨，风高北马嘶。
槎头有新味，人在太湖西。
卸甲沟
陈德荣（清代）

山形如醉翁，佝偻欲颠仆。云林意蒙密，水石气局蹙。

严霜飞不到，青翠豁人目。硕果缀余柑，小红亚天竹。

涧底数枝梅，横斜过石屋。冻蕊参差开，含春媚幽独。

到此坐忘疲，欲往意还复。乃知草木心，舒荣在岩谷。

我欲结茅庵，餐霞友麋鹿。
老融牛 其二
释居简（宋代）

力穑工夫画里看，闵劳念旧只长叹。断魂千载荆州市，尸素甘心饱阿瞒。
西江月（和郑省仓韵，因以为寿）
方岳（宋代）

燕子催将初度，梨花指定清明。春风可是太多情。乐事良辰一并。

绛老从头甲子，楚骚几度庚寅。晴光不隔凤凰城。花底举头天近。